钦定古今图书集成/明伦汇编/官常典/第495卷 > 王重荣
## 钦定古今图书集成/明伦汇编/官常典/第495卷 > 王重荣

按《唐书》本传，重荣，太原祁人。父纵，太和末为河中骑
将，从石雄破回鹘，终盐州刺史。重荣以父任为列校，
与兄重盈皆以毅武冠军，擢河中牙将，主伺察。时两
军士干夜禁，捕而鞭之，士还诉于中尉杨元实，元实
怒，执重荣，让曰：“‘天子爪士，而藩校辱之’。答曰：‘夜半执
者，奸盗孰知天子爪士’？具言其状，元实叹曰：‘非尔明
辨，孰由知之’？”更诿于府，擢右署。重荣多权诡，众所严
惮，虽主帅莫不下之。稍迁行军司马。黄巢陷长安，分
兵略蒲，节度使李都不能支，乃臣贼，然内惮重荣，表
以自副。地迩京师，贼调取横数，使者至百辈，坐传舍，
益发兵，吏不堪命。重荣胁说都曰：“我所诡谋纾难，以
外援未至。今贼裒责日急，又收吾兵以困我，亡无日
矣。请绝桥，婴城自守，不然，变生何以制之？”都曰：“吾兵
寡，谋不足，绝之，祸且至，愿以节假公。”遂奔行在。重荣
乃悉驱出贼使斩之，因大掠居人以悦其下。天子使
前京兆尹窦潏间道慰其军，因诏代都。重荣率官属
奉迎。潏至，大飨士，倡言曰：“天子以大臣守土，谁得逐
之？为我疏首恶者！”众无敢对。重荣佩刀历阶曰：“首谋
者我也，尚谁索目潏？”吏趣具骑，潏即奔还，重荣遂主
留后。贼使健将朱温以舟师下冯翊，黄邺率众自华
阴合攻重荣，重荣感励士众，大战败之，贼弃粮仗四
十馀艘，即拜检校工部尚书，为节度使。会忠武监军
杨复光率陈、蔡兵万人屯武功，重荣与连和，击贼将
李详于华州，执以徇。贼使尚让来攻，而朱温将劲兵
居前，败重荣兵于西关门，于是出兵夏阳，掠河中漕
米数十艘。重荣选兵三万攻温，温惧，悉凿舟沉于河，
遂举同州降。复光欲斩之，重荣曰：“今招贼，一切释罪。
且温武锐可用，杀之不祥。”表为同华节度使。有诏即
副河中行营招讨，赐名全忠。巢丧二州，怒甚，自将精
兵数万壁梁田。重荣军华阴，复光军渭北，掎角攻之，
贼大败，执其将赵璋，巢中流矢走。重荣兵亦死耗相
当。惧巢复振，忧之，与复光计，复光曰：“我世与李克用
共忧患，其人忠不顾难，死义如己。若乞师焉，事蔑不
济。”乃遣使者约连和。克用使陈景斯总兵自岚、石赴
河中，亲率师从之，遂平巢，复京师。以功检校太尉、同
中书门下平章事，封琅邪郡王，累加检校太傅。中人
田令孜怒重荣据盐池之饶，于时巨盗甫定，国用大
诸军无所仰，而令孜为神策军使，建请二池领属
盐铁佐军食，重荣不许，奏言：“故事，岁输盐三千乘于
有司，则斥所馀以赡军。”天子遣使者谕旨，不听。令孜
徙重荣兖海节度使，以王处存代之。诏克用将兵援
河中。重荣上书劾令孜离间方镇。令孜遣邠宁、朱玫
进计壁沙苑，重荣诒克用书，且言：“奉密诏，须公到，使
我图公，此令孜、朱全忠、朱玫之惑上也。”因示伪诏。克
用方与全忠有隙，信之，请讨全忠及玫，帝数诏和解，
克用合河中兵战沙苑，玫大败，奔邠州，神策军溃还
京师，遂大掠。克用乘胜，西天子走凤翔。俄嗣襄王煴
僭位，重荣不受命，与克用谋定王室。杨复恭代令孜
领神策，故与克用善，遣谏议大夫刘崇望赍诏谕天
子意，两人听命，即献缣十万，愿讨玫自赎。崇望还，群
臣皆贺。重荣遂斩煴，长安复平。然性悍酷，多杀戮，少
纵舍。尝植大木河上，内设机轴，有忤意者辄置其上，

此已历汾州刺史。黄巢度淮，擢陕虢观察使。重荣据
河中，三迁检校尚书右仆射，即拜节度使。未几，同中
书门下平章事。及代重荣，留长子珙领节度事，入杀
行儒，军复安。昭宗立，进太傅，兼中书令，封琅邪郡王。
父子兄弟相继帅守。从子蕰，亦为忠武节度使。乾宁
二年，重盈死军中，以其兄重简子珂出继重荣，故推
为留后。珙与弟绛州刺史瑶争河中，上言：“珂本家苍
头，请选大臣镇河中。”又与朱全忠书言之。珂急，乃遣
使请婚于李克用。克用荐之天子，许嗣镇，然犹以崔
引为河中节度使。珙复构珂于王行瑜、李茂贞曰：“珂
不受代，且晋亲也，将不利于公。”行瑜等约韩建共荐
珙。诏曰：“吾重已授珂矣，重荣有大功，不可废。”行瑜怒，
使其弟行约攻珂。克用遣李嗣昭援之，败珙于猗氏，
获其将李璠。三镇衔帝之却其请也，连兵犯京师，谋
废帝诛执政而立吉王，固请授珙河中。克用闻之怒，
以师讨三镇瑶，珙兵引去。克用拔绛州，斩瑶而屯渭
北，败行约于朝邑。行约走京师，弟行实在左军，共说
枢密使骆全瓘，谋挟帝幸邠。右军李继鹏以告，中尉
刘景宣。二人，茂贞党也，欲以兵劫全瓘等，请帝幸凤
翔。两军合噪承天门街，帝登楼谕和之，继鹏怒，辄射
帝，纵火焚门。帝率诸王及卫兵战，继鹏矢及帝胄，军
乃退。帝出幸定州，将李筠军，嗣延王戒丕、嗣丹王允
以盐州六都兵从帝出启夏门，次于郊。两军惮盐州
兵锐，各走其军。帝次莎城，百官继至，士民从者亦数
万。帝欲入谷中自固，以谷有《没唐石》，恶之，徙石门，民
匿保山谷间。帝每出，或献饴浆，帝驻马为尝，民皆流
涕。既而遣嗣薛王知柔及刘光裕还京师，克用遣使
者奔问行在，帝因诏克用珂以兵趋新平，又诏泾州
张𫔍会克用军以扼岐阳。克用在河中未出也，帝惧
茂贞之逼，复使嗣延王戒丕以御服、玉器赐之，督其
西。乃壁渭北，进营渭桥。于是行瑜壁兴平，茂贞壁鄠。
行瑜兵数却，茂贞惧，斩继鹏，传首以谢。继鹏姓阎，名
珪，左神策军拍张人，为茂贞养子云。诏削行瑜官爵，
以克用为邠宁四面行营都招讨使，珂为粮料使。克
用遣子存贞请天子还宫，诏以骑三千戍三桥。帝既
还，加珂检校司空，为节度使，克用以女妻之。珂亲迎
太原，以李嗣昭助守河中，因攻珙。珙战数北，珙任威
虐，杀人，断首置前，而颜色泰定，下恐，不敢叛。然稍弱，
无斗志。光化二年，为部将李璠所杀，自为留后，诏代
珙节度。又失众凡五月，为牙将朱简所杀，挈其地入
朱全忠，表授节度使、同中书门下平章事，更名友谦。
珙杀给事中王柷等十馀人，幕府道戮辱甚众，人有
罪，辄刳斮以逞。柷者故为常州刺史，避难江湖。帝闻
刚鲠，以给事中召，道出陜，珙谓且柄任，厚礼之。柷鄙
其武暴，不降意。既宴，盛列珍器音乐，珙请于柷曰：“仆
今日得在子弟列，大赐也。”三请，柷不答，珙勃然曰：“天
子召公，公不可留此。”遂罢，遣吏就道杀之，族其家，投
诸河，以溺死闻，帝不能诘。珙死，赠太师，诏陕州冤死
者，有司吊祭，存问其家。始，全忠击杨行密不能克，讽
荆、襄、青、徐等道请己为都统以讨行密，帝依违未报，
而珂与太原、镇、定等道亦请加行密都统以讨全忠，
由是两罢之，全忠怨珂不忘也。帝为刘季述所废，珂
愤见言色，屡陈讨贼谋。既反正，首献方物，帝甚倚之。
而全忠以克用方彊，不敢加兵。及王镕诎服，拔定州，
而克用兵折，乃谓其将张存敬曰：“珂恃太原，侮慢我，
尔持一绳缚之。”存敬以兵数万度河，由含山袭绛州
刺史陶建钊，晋州刺史张汉瑜皆降，以何𬘡戍之，进
攻珂。全忠率师继进，即劾珂交构，克用为方镇生事，
不可救。珂乞师太原，为𬘡所迮，不能进。珂急使妻遗
克用书曰：“贼攻我，朝夕见俘，乞食大梁矣。”克用答曰：
“道且断，往救必俱亡，不如归朝廷。”珂穷，遣使告李茂
贞曰：“上初反正，诏藩镇无相侵，而朱公不顾约以攻
敝邑。敝邑亡，则邠、岐非君所保，天子神器，敛手付人
矣。宜与华州韩公出精锐固潼关，以张兵势。仆不武，
公其惠我西偏地，以为捍守，蒲请公自有之。关西安
危，国祚长短，系公此举也。”茂贞不答，珂益蹙。会桥毁，
潜具舟将遁，夜谕守兵，无肯为用者。牙将刘训叩寝
门，珂疑有变，叱之。训自袒其衣曰：“苟有他，请断臂自
明。”珂出，问计所宜，答曰：“若夜出，人将争舟，一夫鸱张，
祸系其手。如旦日以情谂，军中宜有乐从者，可则济，
否则召诸将行成以缓敌，徐图所向，上策也。”珂然之。
明日，登城语存敬曰：“吾于朱公有父子驩，君姑退舍，
须公至，吾自听命。”乃执太原诸将并奉节印。内存敬
军，竖大幡城上，遣兄璘与诸将樊洪等见存敬，存敬
解围而戍以兵。全忠自洛至，全忠，王出也，始背贼事
重荣，约为甥舅，德其全己，指日月曰：“我得志，凡氏王
者皆事之。”至是忘誓言，过重荣墓，伪哭而祭。次虞乡，
珂欲面缚牵羊以见，全忠报曰：“舅之恩无日可忘，君
若以亡国礼见，黄泉其谓我何？”珂出迎，握手泣下，骈
辔以入。居旬日，以存敬守河中，举珂室徙于汴。后令入觐，遣人贼之于华州。自重荣传珂，凡二十年。